পাকিস্তান সুপ্রিম কোর্টের রায়ে বলা হয়েছে, রায় লেখা একটি বিচারিক কর্ম বা জুডিশিয়াল ওয়ার্ক। কোনো বিচারক অবসরে গেলে আর বিচারক থাকেন না। তাই অবসরে রায় লেখা বৈধ নয়। পাকিস্তান সুপ্রিম কোর্ট এ প্রসঙ্গে দেওয়ানি কার্যবিধি সিপিসির অর্ডার ২২ এর ব্যাখ্যা দিয়ে বলেছেন, সিপিসি অবসর-পরবর্তী রায় প্রদানকে সমর্থন করে না। কারণ, একজন বিচারক অবসরে গেলে তিনি ‘ফাংটাস অফিসিও’ হয়ে যান। লাতিন আইনি পরিভাষা অনুযায়ী ‘ফাংটাস অফিসিও’ মানে তিনি আর কর্মে নিয়োজিত থাকেন না। তাই অফিসে থাকার যে এখতিয়ার সেটা তিনি হারিয়ে ফেলেন। যেহেতু তার অফিসে থাকারই অধিকার নেই। তাই অফিসের কোন কাজ করাও তার জন্য আইনসঙ্গত বলে মনে করার যৌক্তিক কোনো কারণ থাকতে পারে না।